**sonată pentru lebăda albă**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mă aplec peste toarta timpului

ca picătura unui zar

ce plânge în ceașca sorții

și deschid poarta luminii

cu ochii gândului ascuns

sub voalul tăcerilor matinale

am împrumutat din visul lui Botticelli

martor la Nașterea lui Venus

un ciob de culoare

să-ți ating petala

ca-ntr-un Love Story

desenat de Clayderman

pe pianina sufletului

însetat de formele tale

îți prind în brațele privirii

trupul de lebădă

și sufletul meu e inundat de zbor

ca lacul lui Ceaikovski

așa am aflat

că ador fiecare secundă din tine

și vreau să mă transform în poet